text: РЕШЕНИЕ НА СЪВЕТА
  от 20 юни 2014 година
  за отмяна на Решение 2010/290/ЕС относно наличието на прекомерен дефицит в Словакия
  (2014/408/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 126, параграф 12 от него,
  като взе предвид препоръката на Европейската комисия,
  като има предвид, че:
  (1)
  На 2 декември 2009 г. въз основа на препоръка, отправена от Комисията, с Решение 2010/290/ЕС на Съвета (1) Съветът реши, че в Словакия е налице прекомерен бюджетен дефицит. Съветът отбеляза, че съгласно данните, предоставени от словашките власти през октомври 2009 г., се очаква бюджетният дефицит за 2009 г. да достигне 6,3 % от БВП, т.е. да бъде над референтната стойност по Договора от 3 % от БВП, а брутният държавен дълг за 2009 г. да e около 36 % от БВП, т.е. значително под референтната стойност по Договора от 60 %. Бюджетният дефицит и дългът през 2009 г. достигнаха съответно 8 % и 35,6 % от БВП.
  (2)
  На 2 декември 2009 г. в съответствие с член 126, параграф 7 от Договора и член 3, параграф 4 от Регламент (ЕО) № 1467/97 на Съвета (2) и по препоръка на Комисията Съветът отправи препоръка към Словакия за преодоляване на прекомерния дефицит най-късно до края на 2013 г. Препоръката на Съвета бе публично оповестена.
  (3)
  В съответствие с член 4 от Протокола относно процедурата при прекомерен дефицит, приложен към Договорите, Комисията предоставя данните за изпълнението на процедурата. Като част от прилагането на този протокол държавите членки предоставят данни за бюджетния дефицит и държавния дълг, както и за други свързани с тях показатели два пъти годишно - до 1 април и до 1 октомври, в съответствие с член 3 от Регламент (ЕО) № 479/2009 на Съвета (3).
  (4)
  Когато преценява необходимостта от отмяна на дадено решение относно наличието на прекомерен дефицит, Съветът взема решение въз основа на предоставените данни. Същевременно дадено решение относно наличието на прекомерен дефицит следва да се отмени само ако прогнозите на Комисията сочат, че през прогнозния период дефицитът няма да превиши референтната стойност по Договора от 3 % от БВП (4).
  (5)
  Предвид данните, предоставени от Комисията (Евростат) в съответствие с член 14 от Регламент (ЕО) № 479/2009, след нотификацията, направена от Словакия преди 1 април 2014 г., и предвид прогнозата на службите на Комисията от пролетта на 2014 г. са обосновани следните заключения:
  -
  След като през 2009 г. отбеляза най-високото си равнище от 8 % от БВП, през 2013 г. бюджетният дефицит на Словакия бе намален до 2,8 % от БВП в съответствие с препоръката на Съвета от 2 декември 2009 г. Намалението на дефицита се дължеше на мерките за фискална консолидация по отношение както на приходите, така и на разходите, включително на еднократни мерки.
  -
  Целта на програмата за стабилност за 2014 г. е да се постигне номинален дефицит от 2,6 % от БВП за 2014 г., допълнително намаление до 2,5 % от БВП за 2015 г., 1,6 % от БВП за 2016 г. и 0,5 % от БВП за 2017 г. Съгласно прогнозата на службите на Комисията от пролетта на 2014 г. бюджетният дефицит ще отбележи през 2014 г. леко повишение - до 2,9 % от БВП, като през 2015 г.ще спадне отново до 2,8 % от БВП. Следователно се очаква през прогнозния период дефицитът да се задържи под референтната стойност по Договора от 3 % от БВП.
  -
  През периода 2010-2013 г. структурното салдо, т.е. салдото по консолидирания държавен бюджет, коригирано спрямо фазата на икономическия цикъл, минус еднократните и другите временни мерки, се е подобрявало средно с 1,5 % от БВП годишно. Прогнозата е за леко влошаване през 2014 г., но през 2015 г. се очаква подобряване при допускане, че няма да има промяна в провежданата политика. В този контекст се очертава разлика в размер на 0,3 % от БВП по отношение на нужната корекция на структурното салдо за постигане на средносрочната бюджетна цел за 2014 г., което предполага необходимост от засилване на бюджетните мерки, за да се гарантира пълно съответствие с превантивната част на Пакта за стабилност и растеж с оглед на новия риск от отклонение от изисквания план за корекция.
  -
  През 2013 г. държавният дълг достигна 55,4 % от БВП. Съгласно прогнозата на службите на Комисията от пролетта на 2014 г. той ще нарасне до 56,3 % от БВП през 2014 г. и до 57,8 % от БВП през 2015 г.
  (6)
  От 2014 г., т.е. годината след корекцията на прекомерния дефицит, по отношение на Словакия се прилага превантивната част на Пакта за стабилност и растеж и тя следва да напредва към изпълнението на средносрочната бюджетна цел с подходящ темп, включително като спазва индикативния размер на разходите.
  (7)
  Съгласно член 126, параграф 12 от Договора решенията на Съвета относно наличието на прекомерен дефицит се отменят, когато по мнение на Съвета прекомерният дефицит в съответната държава членка е бил коригиран.
  (8)
  Съветът счита, че прекомерният дефицит в Словакия е бил коригиран, поради което Решение 2010/290/ЕС следва да бъде отменено,
  ПРИЕ НАСТОЯЩОТО РЕШЕНИЕ:
  Член 1
  Въз основа на цялостната оценка прекомерният дефицит в Словакия се счита за коригиран.
  Член 2
  Решение 2010/290/ЕС се отменя.
  Член 3
  Адресат на настоящото решение е Словашката република.
  Съставено в Люксембург на 20 юни 2014 година.